Donald Cerrone mætti í þáttinn The Joe Rogan Experience á dögunum og var ekki feiminn við að opinbera skoðanir sínar . Meðal þess sem fram kom er að Cerrone finnst Ronda Rousey vera ljót , hann elskar að skjóta úr byssum og væri tilbúinn að berjast við Fedor Emelianenko án nokkurs fyrirvara . Hlaðvarp UFC lýsandans Joe Rogan er afar vinsælt og fær hann oft til sín skemmtilega gesti . Í vikunni mætti Donald Cerrone en hann er einn sá allra skemmtilegasti í UFC . Hann er byssuóður kúreki sem elskar að drekka bjór og borða pizzur . Cerrone hefur unnið átta bardaga í röð og mun berjast um léttvigtartitil UFC þann 19. desember á UFC On FOX 17 bardagakvöldinu . Þar mun hann mæta Rafael dos Anjos sem vann titilinn þegar hann sigraði Anthony Pettis í mars á þessu ári . Cerrone greindi frá því að Pettis hafi boðist til að hjálpa honum í undirbúningi fyrir titilbardagann . Samkvæmt Cerrone segist Pettis hata dos Anjos . Cerrone nýtur nú þegar aðstoðar annars fyrrum léttvigtarmeistara en Ben Henderson hefur æft með Cerrone að undanförnu . Cerrone og Henderson eru góðir vinir þrátt fyrir að hafa mæst í þrígang í búrinu , nú seinast þann 18. janúar . Þeir Cerrone , Henderson og Pettis hafa allir tapað fyrir léttvigtarmeistaranum dos Anjos . Ólíkt flestum sem keppa í bardagaíþróttum passar Cerrone lítið upp á mataræðið sitt . Hann segist neyta engra fæðubótarefna og fær sér oft bjór og pizzur . Cerrone heldur sér við góða heilsu með útivist og auðvitað stífum æfingum . Cerrone fer reglulega í langar fjallgöngur til að stunda klettaklifur með félögum sínum . Cerrone hefur mikið dálæti á hinum ýmsu jaðaríþróttum . Hann stundar svo kallað sjóbretti ( e. wakeboarding ) af miklu kappi en í því felst að halda jafnvægi á bretti á meðan hann er dreginn áfram af hraðbáti . Cerrone segist gera slíkt nær daglega , jafnvel daginn fyrir bardaga . Cerrone lifir villtu og klikkuðu lífi enda er við engu öðru að búast frá alvöru kúreka . Cerrone segir vini sína þurfa að skiptast á svo kölluðum vöktum því engin getur haldið í við hann í meira en eina viku í senn . Hér fyrir neðan má sjá þáttinn í heild sinni sem er afar áhugaverður .